
Betegtájékoztató: Információ a felhasználó számára
Mebucain Orange szopogató tabletta

benzoxónium-klorid, lidokain-hidroklorid

Mielőtt elkezdi alkalmazni ezt a gyógyszert, olvassa el figyelmesen az alábbi betegtájékoztatót mely az Ön számára fontos információkat tartalmaz.

Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa, gyógyszerésze által elmondottaknak megfelelően alkalmazza.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További információkért vagy tanácsért forduljon gyógyszerészéhez.

· Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármely mellékhatásra is vonatkozik.
· Feltétlenül tájékoztassa kezelőorvosát, ha tünetei 5 napon belül nem enyhülnek, vagy éppen súlyosbodnak.
A betegtájékoztató tartalma:

1.
Milyen típusú gyógyszer a Mebucain Orange szopogató tabletta és milyen betegségek esetén alkalmazható?

2.
Tudnivalók a Mebucain Orange szopogató tabletta alkalmazása előtt

3.
Hogyan kell alkalmazni a Mebucain Orange szopogató tablettát?

4.
Lehetséges mellékhatások

5.
Hogyan kell a Mebucain Orange szopogató tablettát tárolni?
6.
A csomagolás tartalma és egyéb információk

1.
Milyen típusú gyógyszer a Mebucain Orange szopogató tabletta és milyen betegségek esetén alkalmazható?
A Mebucain Orange szopogató tabletta fertőtlenítő hatású benzoxónium-kloridot és érzéstelenítő (helyi fájdalomcsillapító) hatású lidokain-hidrokloridot tartalmaz. A Mebucain Orange szopogató tabletta baktérium, vírus és gomba okozta szájüreg- és torokfertőzések kezelésére használható. Enyhíti a fertőzések következtében kialakuló száj- és torokfájdalmat.
Alkalmazható pl. a megfázás okozta torokfájás, a torokgyulladás, a gégehurut, kis szájüregi fekélyek (ún. afták) és a fogínygyulladás kezelésére. 
Mandulagyulladás kiegészítő kezelésére is használható. 

A Mebucain Orange szopogató tabletta felnőttek és 4 – betöltött 18 év közötti gyermekek és serdülők számára javallott.
2.
Tudnivalók a Mebucain Orange szopogató tabletta alkalmazása előtt
Ne alkalmazza a Mebucain Orange szopogató tablettát
· Ha allergiás a lidokain-hidrokloridra vagy a benzoxónium-kloridra, kvaterner ammónium‑tartalmú gyógyszerekre, vagy a gyógyszer (6. pontban felsorolt) bármely egyéb összetevőjére. 

· Kifejezetten lassú szívveréssel (bradikardia) járó szívbetegség esetén nem alkalmazható.

· 4 éves kor alatt.

Figyelmeztetések és óvintézkedések

A Mebucain Orange szopogató tabletta alkalmazása előtt beszéljen kezelőorvosával vagy gyógyszerészével, amennyiben:

· a torokfájdalom mellett magas láz is jelentkezik, illetve súlyos nyelési nehézségei vannak.
· tünetei 5 napon belül nem enyhülnek.
Amennyiben seb vagy sérülés található a száj, illetve garat nyálkahártyáján, kérjük, a gyógyszert elővigyázatosan alkalmazza.

Gyermekek

A készítmény 4 évesnél fiatalabb gyermeknek nem adható.

Egyéb gyógyszerek és a Mebucain Orange szopogató tabletta
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, illetve szedni tervezett egyéb gyógyszereiről.

A Mebucain Orange szopogató tabletta egyidejű alkalmazása étellel, itallal és alkohollal

A készítményt ne alkalmazza közvetlenül evés vagy ivás előtt, illetve közben, mert a szájban és torokban kialakuló, lidokain okozta átmeneti zsibbadás nehezítheti a nyelést.

Ne fogyasszon italt vagy ételt, amíg a zsibbadás nem enyhül.

Terhesség, szoptatás és termékenység
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer szedése előtt beszéljen kezelőorvosával vagy gyógyszerészével.

Várandós vagy szoptató anyák a Mebucain Orange szopogató tablettát a kockázat/haszon figyelembevételével, kizárólag orvosi javaslatra alkalmazhatják.

A készítmény hatásai a gépjárművezetéshez és gépek kezeléséhez szükséges képességekre

A Mebucain Orange szopogató tabletta nem, vagy csak elhanyagolható mértékben befolyásolja a gépjárművezetéshez és gépek kezeléséhez szükséges képességeket.

A Mebucain Orange szopogató tabletta szorbitot tartalmaz
Ez a gyógyszer 1 g szorbitot tartalmaz szopogató tablettánként. A szorbit egy fruktózforrás. Amennyiben kezelőorvosa korábban már figyelmeztette, hogy Ön (vagy gyermeke) bizonyos cukrokra érzékeny, vagy az örökletes fruktózintoleranciának nevezett ritka genetikai betegséget állapították meg Önnél (vagy gyermekénél), amely során szervezete nem tudja lebontani a fruktózt, beszéljen kezelőorvosával, mielőtt Ön (vagy gyermeke) bevenné vagy Önnél (vagy gyermekénél) alkalmaznák ezt a gyógyszert.

A szorbit hasi kellemetlen érzést és enyhe hasmenést okozhat.

A Mebucain Orange szopogató tabletta nátriumot tartalmaz
A készítmény kevesebb, mint 1 mmol (23 mg) nátriumot tartalmaz szopogató tablettánként, azaz gyakorlatilag „nátriummentes”.
3.
Hogyan kell alkalmazni a Mebucain Orange szopogató tablettát?

A gyógyszert mindig pontosan a betegtájékoztatóban leírtaknak, vagy az Ön kezelőorvosa vagy gyógyszerésze által elmondottaknak megfelelően alkalmazza. Amennyiben nem biztos az adagolást illetően, kérdezze meg kezelőorvosát vagy gyógyszerészét.

A készítmény ajánlott adagja:
Felnőtteknek és betöltött 12 éven felüli serdülőknek: naponta 2‑3 óránként kell 1 tablettát lassan elszopogatni. Súlyosabb esetben az adag növelhető 1‑2 óránként 1 tablettára.

A napi maximális adag: 10 tabletta.

Alkalmazása gyermekeknél 

4‑11 év közötti gyermekeknek: naponta 2‑3 óránként 1 tablettát kell lassan elszopogatni.

A napi maximális adag: 6 tabletta.
4 éves kor alatt nem alkalmazható a Mebucain Orange szopogató tabletta.

A tablettát nem szabad összerágni vagy egészben lenyelni, lassan kell elszopogatni.

Szájfekély esetén: a tablettát úgy kell szopogatni, hogy az, az elváltozással érintkezve oldódjon fel a szájban.
Az ajánlott adagot ne lépje túl.
Ha az előírtnál több Megbucain Orange szopogató tablettát alkalmazott
Ha véletlenül túl sok tablettát nyelt le, azonnal forduljon kezelőorvosához.

Ha elfelejtette alkalmazni a Mebucain Orange szopogató tablettát

Ne alkalmazzon kétszeres adagot a kihagyott adag pótlására.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.

4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Hagyja abba a Mebucain Orange szopogató tabletta alkalmazását és azonnal forduljon orvoshoz, ha Ön vagy gyermeke az alábbi tüneteket tapasztalja, melyek allergiás reakció jelei lehetnek:

· légzési és nyelési nehézség

· az arc, az ajkak, a nyelv vagy a torok duzzanata

· a bőr erős viszketése, vörös kiütésekkel vagy kiemelkedő duzzanatokkal.

Ezek a mellékhatások nagyon ritkán fordulnak elő (10 000-ből kevesebb, mint 1 embernél jelentkezhetnek).
Néhány mellékhatás gyakran fordul elő (100‑ból legfeljebb 1 embert érinthet):

· irritáció vagy zsibbadó érzés a szájban és torokban.
Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik.
5.
Hogyan kell a Mebucain Orange szopogató tablettát tárolni?
A gyógyszer gyermekektől elzárva tartandó!

Legfeljebb 30 °C‑on, a nedvességtől és hőtől való védelem érdekében az eredeti csomagolásban tárolandó.

A dobozon feltüntetett lejárati idő után (Felhasználható:) ne alkalmazza a gyógyszert. A lejárati idő az adott hónap utolsó napjára vonatkozik.
Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.
6.
A csomagolás tartalma és egyéb információk
Mit tartalmaz a Mebucain Orange szopogató tabletta

· A készítmény hatóanyaga: 1 mg bezoxónium-klorid és 1 mg lidokain-hidroklorid tablettánként.

· Egyéb összetevők: magnézium-sztearát, szacharin-nátrium, citromsav‑monohidrát, nátrium‑klorid, mikrokristályos cellulóz, makrogol 6000, narancs aroma, kukoricakeményítő, szorbit.

Milyen a készítmény külleme és mit tartalmaz a csomagolás

Fehér, ill. halványsárga színű, korong alakú, domború felületű, jellemző illatú és ízű, egyik oldalán mélynyomású Zyma logóval “  “, másik oldalán „OR” kódjelzéssel ellátott tabletta.

16 db vagy 24 db szopogató tabletta PVC/PE/PVDC//Alu buborékcsomagolásban és dobozban.
Nem feltétlenül mindegyik kiszerelés kerül kereskedelmi forgalomba.
A forgalomba hozatali engedély jogosultja:

STADA Arzneimittel AG

Stadastrasse 2-18

D-61118 Bad Vilbel

Németország

Gyártók:

Recipharm Uppsala AB

Björkgatan 30
751 82 Uppsala, 
Svédország

OGYI-T–8450/01
24×
(szopogató tabletta)

OGYI-T–8450/02
16×
(szopogató tabletta)

